text: Fem forskere du ikke må gå glip af
  23 april 2018 kl. 14.54
  Den årlige videnskabsfestival Forskningens Døgn skal øge interessen for forskning. Her er nogle bud på spændende foredrag i landsdelen.
  Forskningens Døgn er en årligt tilbagevendende landsdækkende videnskabsfestival med over 700 events og foredrag i hele landet. Formålet med den ugelange festival er blandt andet at etablere mødesteder for forskere og befolkning og skabe flere relationer mellem samfund og forskere.
  Uddannelses- og Forskningsministeriet er initiativtager til Forskningens Døgn, som giver alle adgang til en række arrangementer med fokus på, hvordan forskning og innovation kan være med til at løse samfundets udfordringer.
  Herunder finder du fem bud på arrangementer i Syd- og Sønderjylland:
  Getting into the heads of people: Neo Nomades
  Hvornår: Mandag d. 23/4 kl. 11.00-12.00
  Hvor: Sønderborg Statsskole, Kongevej 37, 6400 Sønderborg
  Oplæg på engelsk ved professor MSO Kerstin Fischer og stud. ph.d. Lars C. Jensen, Institut for design og kommunikation, Syddansk Universitet, Sønderborg. De taler om robotter og designet af dem. Hvordan skal en robot se ud, opføre sig, etc.
  
  Mellemøsten - fra håb til terror
  Hvornår: Mandag d. 23/4 kl. 14.00-16.00
  Hvor: Museum Sønderjylland Kulturhistorie Tønder, Wegners Plads 1, 6270 Tønder
  Ahmad Joumaa er BA i Politik og samfundsudvikling ved University College London og Master i Filosofi ved Birkbeck University. Han tager os tæt på de politiske udviklinger, der har præget Mellemøsten i de sidste 70 år. Foredraget vil give et nuanceret og vigtigt indblik i et verdens mest krigsbelastede region.
  Fedme og diabetes: Blot et spørgsmål om livsstil?
  Hvornår: Mandag d. 23/4 16.30-17.30
  Hvor: Huset / Bibliotek og Kulturhus, Rådhusbakken 9, 7323 Give
  Forsker og professor Jens Høiriis Nielsen fortæller om nogle af de biologiske mekanismer, der er involveret i type 2-diabetes og følgesygdomme, samt mulighederne for at forebygge og behandle dem.
  
  Forsknings Pecha Kucha på Cafe Tobbers
  Hvornår: Tirsdag d. 24/4 kl. 18.00-20.00
  Hvor: Cafe Tobbers, Munkegade 2, 6000 Kolding   
  Ni forskere fra Syddansk Universitet Kolding præsentere deres arbejde, idéer og visioner i et format, der på japansk hedder "Pecha Kucha" og betyder snik-snak. Det går ud på, at en række deltagere hver især præsenterer 20 slides af hver 20 sekunder.
  Data på godt og ondt
  Hvornår: Tirsdag d. 24/4 kl. 16.00-17.00
  Hvor: Vejle bibliotek
  Erhvervs-ph.d.-studerende Povl Heiberg Gad fortæller om hans forskning i medlemsdata og fastholdelse af medlemmer i fagforeningen HK. I sin forskning eksperimenterer Povl med nye dataanalyseværktøjer, der kan afdække til- og afgang for at identificere mønstre i hvem der forlader fagforeningen og forudse hvornår, de gør det. I arbejdet med personlige data er etiske overvejelser helt centrale, da grænsen, for hvad man som organisation kan tillade sig at bruge persondata til, er umulig at definere entydigt.
  Fakta om Forskningens Døgn
  Se hele programmet her.Om Forskningens Døgn.
  
  